CELEX: 32021D1227
Language: el
Date: 2021-07-27 00:00:00
Title: Εκτελεστική απόφαση (ΕΕ) 2021/1227 της Επιτροπής της 27ης Ιουλίου 2021 για την τροποποίηση της αναγνώρισης της DNV GL AS, σύμφωνα με το άρθρο 16 του κανονισμού (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου

28.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 269/143
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1227 ΤΗΣ ΕΠΙΤΡΟΠΗΣ
         της 27ης Ιουλίου 2021
         για την τροποποίηση της αναγνώρισης της DNV GL AS, σύμφωνα με το άρθρο 16 του κανονισμού (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων (1), και ιδίως το άρθρο 4 παράγραφος 1 και το άρθρο 16,
         Εκτιμώντας τα ακόλουθα:
         
                     (1)
                  
                  
                     Σύμφωνα με τον κανονισμό (ΕΚ) αριθ. 391/2009, η Επιτροπή είναι αρμόδια για την αναγνώριση των οργανισμών επιθεώρησης και ελέγχου πλοίων που επιθυμούν να εξουσιοδοτηθούν να παρέχουν υπηρεσίες για λογαριασμό των κρατών μελών. Σύμφωνα με το άρθρο 8 παράγραφος 1 του εν λόγω κανονισμού, η Επιτροπή οφείλει επίσης να αξιολογεί τακτικά αναγνωρισμένους οργανισμούς ώστε να διασφαλίζει ότι εξακολουθούν να πληρούν τις απαιτήσεις του εν λόγω κανονισμού.
                  
               
                     (2)
                  
                  
                     Στο πλαίσιο της εν λόγω αξιολόγησης, η Επιτροπή ελέγχει ότι ο κάτοχος της χορηγηθείσας αναγνώρισης είναι η αρμόδια νομική οντότητα του οργανισμού στον οποίο εφαρμόζονται οι διατάξεις του κανονισμού (ΕΚ) αριθ. 391/2009, κατά την έννοια του άρθρου 2 στοιχείο γ) και του άρθρου 4 παράγραφος 3 του εν λόγω κανονισμού και σύμφωνα με αυτά. Σε περίπτωση που δεν είναι αυτή ο κάτοχος, η Επιτροπή θα πρέπει να τροποποιήσει αναλόγως την αναγνώριση με απόφασή της. Σύμφωνα με το άρθρο 2 στοιχείο γ) του κανονισμού (ΕΚ) αριθ. 391/2009, ως «οργανισμός» νοείται μια νομική οντότητα, οι θυγατρικές της και άλλοι φορείς υπό τον έλεγχό της, οι οποίοι από κοινού ή μεμονωμένα φέρουν σε πέρας καθήκοντα που εμπίπτουν στο πεδίο εφαρμογής του εν λόγω κανονισμού.
                  
               
                     (3)
                  
                  
                     Στην εκτελεστική απόφαση C(2013) 8876 της Επιτροπής διαπιστώθηκε ότι ο κάτοχος της αναγνώρισης που χορηγήθηκε στη Det Norske Veritas ήταν η DNV GL AS. Σύμφωνα με την εν λόγω εκτελεστική απόφαση, η DNV GL AS είναι η μητρική οντότητα όλων των νομικών οντοτήτων που απαρτίζουν τον αναγνωρισμένο οργανισμό για τους σκοπούς του κανονισμού (ΕΚ) αριθ. 391/2009.
                  
               
                     (4)
                  
                  
                     Η Επιτροπή ενημερώθηκε ότι, από την 1η Μαρτίου 2021, η μητρική νομική οντότητα DNV GL AS μετονομάστηκε σε DNV AS. Ως εκ τούτου, η αρμόδια μητρική νομική οντότητα στην οποία θα πρέπει να χορηγηθεί αναγνώριση είναι η DNV AS.
                  
               
                     (5)
                  
                  
                     Η αλλαγή ταυτότητας της προαναφερόμενης αρμόδιας μητρικής οντότητας δεν επηρεάζει την ικανότητα του εν λόγω οργανισμού να συμμορφώνεται με τις απαιτήσεις που καθορίζονται στον κανονισμό (ΕΚ) αριθ. 391/2009.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία, η οποία συστάθηκε βάσει του κανονισμού (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου (2),
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η αναγνώριση που χορηγήθηκε στη DNV GL AS τροποποιείται με τη μετονομασία της DNV GL AS σε DNV AS, η οποία είναι η μητρική οντότητα όλων των νομικών οντοτήτων που απαρτίζουν τον αναγνωρισμένο οργανισμό για τους σκοπούς του κανονισμού (ΕΚ) αριθ. 391/2009.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 27 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 131 της 28.5.2009, σ. 11.
         
            (2)  Κανονισμός (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, για την επιτροπή ασφάλειας στη ναυτιλία και πρόληψης της ρύπανσης από τα πλοία (COSS) και για την τροποποίηση των κανονισμών για την ασφάλεια στη ναυτιλία και την πρόληψη της ρύπανσης από τα πλοία (ΕΕ L 324 της 29.11.2002, σ. 1).